Dorte Mandrup-Poulsen
Dorte Mandrup-Poulsen er en dansk arkitekt.
Efter afgang 1991 fra Arkitektskolen Aarhus fik hun i 1995 tegnestue sammen med Niels Fuglsang og i 1999 egen tegnestue, Dorte Mandrup Arkitekter.
Efter opførelsen af Tårnby Retsbygning (Fuglsang & Mandrup-Poulsen, 2001) vakte hun opmærksomhed med Kvarterhus for Holmbladsgadekvarteret på Amager (2001), en ombygning kombineret med et nybygget glashus på pæle, inspireret af den tidlige modernisme.
Vandflyverhangar H53, bygget 1921 på Margretheholmen i København og indrettet som firmadomicil i 2001, er et eksempel på tegnestuens mange konverteringer af bygninger til ny anvendelse med bevarelse af eksisterende arkitektoniske kvaliteter. Den stærkt omdiskuterede udbygning af Arne Jacobsens fredede Munkegårdsskolen i Gentofte (afsluttet i 2009) løste hun ved at bygge til under skolegården.
Blandt senere opgaver er flere daginstitutioner i København (opført 2004 og 2005), kulturhuse i København, Allerød og Kolding samt boligbyggeri.
Dorte Mandrup-Poulsen modtog i 2002 Træprisen, i 2004 Eckersbergs Medalje, i 2007 Nykredits Arkitekturpris og i 2008 C.F. Hansen Medaljen.